ວັນທີ 17 ມັງກອນນີ້, ກອງປະຊຸມປຶກສາຫາລືລະດັບສູງການຕ່າງປະເທດແລະການປ້ອງກັນປະເທດຈີນ-ມຽນມາຫຼື 2+2 ຄັ້ງທີ 3 ໄດ້ຈັດຂຶ້ນຢູ່ນະຄອນຫຼວງເນປີດໍປະເທດມຽນມາ. ໂດຍການເປັນປະທານຮ່ວມຂອງທ່ານຂົງສວນຢິ້ວ ຮອງລັດຖະມົນຕີກະຊວງການຕ່າງປະເທດຈີນ, ທ່ານຊ້າວຢວນມິນ ຮອງຫົວໜ້າກອງເສນາທິການປະສົມຂອງຄະນະກຳມະການການທະຫານສູນກາງຈີນ, ທ່ານຈໍຕິນ ລັດຖະມົນຕີກະຊວງຮ່ວມມືສາກົນມຽນມາແລະທ່ານທຸນທຸນນັງ ຫົວໜ້າກົມທະຫານພິເສດທີໜຶ່ງຂອງກອງທັບປ້ອງກັນປະເທດມຽນມາ.
ໃນການພົບປະຄັ້ງນີ້ສອງຝ່າຍຮ່ວມກັນເຫັນວ່າ, ສາຍພົວພັນລະຫວ່າງຈີນ-ມຽນມາໄດ້ຮັກສາທາອ່ຽງພັດທະນາທີ່ດີ. ໂດຍສະເພາະແມ່ນຜູ້ນຳສອງປະເທດຕິດຕໍ່ພົວພັນກັນຢ່າງໃກ້ຊິດ, ໄດ້ກ້າວເຖິງຄວາມເປັນເອກະພາບສຳຄັນເພື່ອຊຸກຍູ້ການຮ່ວມມືຍຸດທະສາດຮອບດ້ານໃນຍຸກໃໝ່, ໄດ້ເພີ່ມພະລັງແຮງໃໝ່ໃຫ້ແກ່ການເສີມຂະຫຍາຍສາຍພົວພັນລະຫວ່າງສອງປະເທດ. ສອງຝ່າຍຄວນປະຕິບັດຄວາມເປັນເອກະພາບລະດັບສູງໃຫ້ດີ, ຊຸກຍູ້ໃຫ້ສາຍພົວພັນຄູ່ຮ່ວມມືຍຸດທະສາດຮອບດ້ານລະຫວ່າງຈີນ-ມຽນມາກ້າວຂຶ້ນສູ່ລະດັບໃໝ່.
ນອກນີ້, ສອງຝ່າຍຍັງໄດ້ແລກປ່ຽນຄວາມເຫັນກ່ຽວກັບສະຖານະການຢູ່ພາກເໜືອມຽນມາ, ແລະເຫັນວ່າການທີ່ຄວບຄຸມສະຖານະການພາກເໜືອມຽນມາຢ່າງເໝາະສົມ, ແລະຮັກສາສັນຕິພາບແລະສະຖຽນລະພາບຢູ່ລະຫວ່າງຊາຍແດນຈີນ-ມຽນມານັ້ນ, ມີຄວາມໝາຍສຳຄັນຕໍ່ການຮັກສາສາຍພົວພັນລະຫວ່າງຈີນ-ມຽນມາຂະຫຍາຍຕົວຢ່າງໝັ້ນທ່ຽງແລະຂະບວນການສັນຕິພາບຂອງມຽນມາດຳເນີນໄປຢ່າງສະດວກ. ສະນັ້ນສອງຝ່າຍຈະນຳໃຊ້ກົນໄກແລກປ່ຽນແລະປຶກສາຫາລືທີ່ມີໃນປັດຈຸບັນໃຫ້ດີ, ສືບຕໍ່ຮັກສາການຕິດຕໍ່ພົວພັນກ່ຽວກັບບັນຫາພາກເໜືອມຽນມາ, ເພີ່ມທະວການຮ່ວມມືດ້ານການຄຸ້ມຄອງເຂດຊາຍແດນ, ຮັບປະກັນຄວາມປອດໄພຂອງບຸກຄົນຢູ່ອົງການມຽນມາແລະໂຄງການຮ່ວມມືສຳຄັນ, ຮ່ວມກັນຮັກສາຄວາມສະຫງົບຕາມຊາຍແດນສອງປະເທດໃຫ້ດີກວ່າເກົ່າ.